
Tabakoaren Lege berria 

Debekua, gertuago 




berria 



Adingabeen babesa handitu eta leku publiko itxietan erretzea debekatzea du helburu 
Jaurlaritzaren Tabakoaren Legea aldatzeko proposamenak. 2011. urtearen hasieran 
indarrean izatea espero du. 

Jon Rejado. Gasteiz 

Tabakoaren kea tabernetatik aterako duen haizetea gero eta gertuago dago. Haizete 
bortitza izango dela iragar daiteke, gainera. Hori nahi du, behintzat, Eusko Jaurlaritzak 
onartu berri duen Tabako Legea aldatzeko proposamenak. Bi helburu nagusi zehaztu ditu, 
batez ere. Lehena, toki publiko itxietan tabakoaren debekua erabatekoa izatea: taberna 
eta jatetxeetan, kasu. Bigarrena, adingabeen osasuna babestea da. 

Tabakoaren aurkako borrokan lehen haize ufada gogorra 2005. urtean heldu zen 
Espainiatik. Bertako Tabakoaren Aurkako Legeak lantokietan erretzea debekatu zuen, eta 
lehen arauak ezarri zizkien taberna eta jatetxeei. Baina azken horienganako arauak 
iausoegiak izan ziren, eta ez zuten eraginik izan Hego Euskal Herrian. Eusko Jaurlaritzak 
onartu nahi duen lege aldaketak hori zuzendu nahi du, eta debekua zorrotz ezarri. 

Toki publiko itxi guztiek bete beharko dute legea, tabernek eta jatetxeek barne; baita 
kalean egon arren eremuaren erdia baino gehiago estalita duten tokiek ere. «Herritar 
guztien osasunaren aide emandako pausoa da. Hartuko den erabakian uste osoa dugu», 
nabarmendu zuen Gemma Zabaleta Lan eta Gizarte Gaietarako sailburuak atzo, 
proposamenaren aurkezpenean. 

Aldaketaren mamiarekin bat datoz tabernari asko. Tabernari eta zerbitzarien 
osasunarentzat onuragarria izango dela uste dute, lanean ematen duten denbora 
guztian ez dutelako kea arnastuko. «Argi dago tabakoa dela tabernariok dugun lan 
arrisku nagusia», gogorarazi du Carlos Sobronek, Gasteizko Aiztogile kaleko 7 tabernako 
arduradunak. Ordea, aldaketa egiteko moduak zalantza asko sorrarazten dizkiola aitortu 
du. 



Hasiera gogorra 

Legea egun batetik bestera ezarri nahi izateak arazoak ekar ditzake, Sobronen arabera. 
Egunez legea betearaztea errazagoa izango dela uste du; gauez, haatik, egoera zailduko 
dela gaineratu du. «Taberna batean 150 lagun badaude, tabernariak lanez gainezka... 
zer egin behar dute? Polizia lana egin, parrandan dagoen erretzailearengana Joan, eta 
liskarra sordezakeen jokabidea hartu?». 



Tabakoa debekatzeak dakarren aldaketa duela lau urte bizi izan zuen Gasteizko La 
Taberna de los Mundos-eko arduradunak, Antonia Camposek: «Hasieran adineko batzuek 
ezzuten ondo barneratu, baina orain denek errespetatzen dute». Are gehiago, gauregun 
bertara doazen pertsona gehienak kerikgabeko gune baten bila heltzen direla gaineratu 
du. Langileek ere «biziki» eskertu dute kerik gabeko taberna batean Ian egitea. «Arroparen 
usaina, ilea... asko nabaritu dugu». 

Aldaketa posiblea dela erakusten duten adibideak daudela azpimarratu dute aide 
guztiek. (drlandan Euskal Herrian baino mozkorti gehiago dago, hotz handiagoa egiten du, 
eta lortu dute tabernen barruan ez erretzea», dio Sobronek irribarretsu. Alor horretan ez du 
uste tabernek bereziki sumatuko dutenik. Ordea, legea aldatu eta gutxira isunak jartzen 
badituzte taberna batzuek itxi egin beharko dutela uste du. «6.000 euroko isunei aurre 
egiteko moduan dauden tabernak gutxi dira». Tabakoaren Lege berritua betearazteko, 
apurka jotzeko eskatu dute tabernari askok, eta hori eztabaidatu beharko du gaur 
Zabaleta sailburuak ostalarien arduradunekin egingo duen bileran. 

Adingabeen babesa helburu 

Adingabeen babesa lehenetsi nahi du Jaurlaritzak ere lege aldaketaren bitartez. Ezin 
izango da erre adingabeentzako guneetan, parkeetako jolastokietan, adibidez; ezta 
horiei zuzendutako ikuskizunetan ere. Are gehiago, ibilgailu pribatu batean adingabe bat 
badago, ibilgailu barruan erretzea debekatzea proposatu du Eusko Jaurlaritzak, eta isun 
arin moduan zigortuko litzateke. 

Zabaleta sailburuaren arabera, lege aldaketaren helburua ez da zigortzea, baizik eta 
herritarrak heztea. Baina bi aide horien arteko oreka ondo zehaztu beharko du 
Jaurlaritzak, haizeteak kalterik eragin ez dezan. 

